**ΦΙΛΟΣΟΦΙΑ ΚΑΙ ΛΟΓΟΤΕΧΝΙΑ**

Το σεμινάριο επιχειρεί να προσεγγίσει τις πολύμορφες και αμφίδρομες σχέσεις φιλοσοφίας και λογοτεχνίας σε διάφορα επίπεδα. Διερευνώνται η συμβολή της λογοτεχνίας στην έκφραση και τη μετάδοση του φιλοσοφικού στοχασμού και της φιλοσοφίας στην επεξεργασία του ύφους και την ανάδειξη της λειτουργίας συγκεκριμένων λογοτεχνικών ειδών και τρόπων γραφής. Εξετάζεται η υπόθεση ενός ενδεχόμενου «τέλους» της λογοτεχνίας μέσα από την υπερβολική *φιλοσοφικοποίησή* της και αντίστροφα ενός ενδεχόμενου «τέλους» της φιλοσοφίας μέσα από την υπερβολική *λογοτεχνικοποίησή* της. Συζητούνται εκτενή αποσπάσματα κλασικών και σύγχρονων φιλοσοφικών και λογοτεχνικών κειμένων. Προτείνεται η υπεράσπιση ορισμένων αντιλήψεων οριοθέτησης των δύο χώρων.